Sagte vaardighede wat jy tydens Covid-19 sal nodig kry - Solidariteit Wêreld LoopbaanSolidariteit Wêreld Loopbaan
Tuis › Artikels › Sagte vaardighede wat jy tydens Covid-19 sal nodig kry
Sagte vaardighede wat jy tydens Covid-19 sal nodig kry
Deur dr.Eugene Brink
'n Groot deel van die post-Covid-19-wêreld is onseker en dubbelsinnig, maar een ding is seker: Dit sal 'n verskeidenheid sagte vaardighede kos om jou pad deur die werkplek en sukses te vind.
Wat is sagte vaardighede dan, in teenstelling met harde vaardighede? Hoekom is dit so kritiek vir sukses in hierdie immer veranderende loopbaanlandskap? En, nog belangriker, wat is die spesifieke sagte vaardighede wat in die toekoms nodig gaan wees?
As die opvoedkundetegnoloog Ulrik Juul Christensen skryf oor die vaardighede wat in 'n postpandemiewêreld nodig gaan wees, argumenteer hy dat "dit vir baie sakeleiers nie soseer gaan om wat ons kan bereik nie, maar eerder oor hoe ons in die wêreld wil optree". Loopbaandeskundige en bydraer Alison Doyle definieer dit bondig as "nietegniese vaardighede wat betrekking het op hoe jy werk". Dit sluit byvoorbeeld in jou interaksie met kollegas, probleemoplossing en maniere om jou werk te bestuur. Baie hiervan word nie tydens 'n formele kursus of in teksboeke geleer nie, dit is meer prakties en persoonlik en moet in die meeste gevalle beoefen word om die verbetering daarvan te versterk.
Sogenaamde "harde vaardighede" is in wese die tegniese vaardighede wat jy nodig het om 'n sekere taak te doen en is minder interpersoonlik. Die twee is nie noodwendig afsonderlik of teenoorgesteld vir sover dit loopbaansukses betref nie, maar oorvleuel in baie opsigte en kan en moet mekaar komplementeer.
"Om die waarheid te sê, namate ons aanbeweeg moet hierdie vaardighede nie meer as 'sag' beskou word nie; hulle sal toenemend bepalers van sukses wees," sê Christensen. 'n Verslag deur Deloitte Access Economics het gevind dat teen 2030 'n yslike tweederdes van alle werk op sagte vaardighede gekonsentreer sal wees.
Doyle sê voorbeelde van sagte vaardighede sluit in interpersoonlike (mens-) vaardighede, effektiewe kommunikasie, aandagtig luister en empatie.
"As sagte vaardighede deel van die gereedskap is, kan leiers hulle besluitneming verbeter met 'n meer holistiese siening van die impak, oor die kort termyn sowel as vir die toekoms," sê Christensen. Hy verwys na die ses areas van opvoeding wat in die 21ste eeu geïdentifiseer is deur Charles Fadel, stigter van die Sentrum vir Kurrikulumherontwerp: moed, nuuskierigheid, bewustheid, buigsaamheid, etiek en leierskap.
Stephanie L, hoof van geborgde inhoud by TopUniversities.com, voeg buigsaamheid en aanpasbaarheid by die lys. "Namate besighede wêreldwyd 'n sterk styging sien in die getal werknemers wat van die huis af kan werk, is dit waarskynlik hierdie nuwe werkwyse wat sal voortduur selfs na die einde van die pandemie. Waar buigsaamheid in die werk voorheen met geografiese mobiliteit vereenselwig is, gaan dit nou oor 'n oop ingesteldheid, om goed onder druk te kan werk, by nuwe en onverwagte spertye te kan aanpas, take te prioritiseer en, in sommige gevalle, bykomende verantwoordelikhede te aanvaar."
Sy stem met Doyle saam as sy sê sosiale intelligensie en kommunikasie moet vooraan wees – selfs in meer digitale werkopsette. "Kommunikasie en sosiale intelligensie gaan hand aan hand en daar is steeds 'n behoefte aan werklike menslike konneksie en begrip in elke werkrol.
"Om goeie emosionele intelligensie te hê, is om bewus te wees van en empatie te betoon vir andere se emosies, wat kritiek is, veral as mense ongemaklik voel. En dit is ook waar goeie kommunikasievaardighede kritiek is; omdat baie van ons voortgaan om van die huis af te werk, is duidelikheid in e-posse en virtuele vergaderings 'n moet om vertroue te vestig en hoëproduktiwiteitvlakke te behou."
Alison Doyle, 26 September 2020, "What are soft skills", https://www.thebalancecareers.com/what-are-soft-skills-2060852.
Stephanie L, 18 Augustus 2021, "9 skills you'll need to succeed in a post-Coronovirus business world", https://www.topuniversities.com/student-info/careers-advice/9-skills-youll-need-succeed-post-coronavirus-business-world.
Ulrik Juul Christensen, 9 November 2020, "The Importance Of Soft Skills In A Post-Pandemic World", https://www.forbes.com/sites/ulrikjuulchristensen/2020/11/09/the-importance-of-soft-skills-in-a-post-pandemic-world/?sh=1b7db8b55c26.